REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 311-01/20-01/01

URBROJ: 2112-01-30-20-1-20-2

Delnice, 9. travnja 2020. godine

Temeljem članka 35. Zakona o lokalnoj i područnoj (regionalnoj) samoupravi NN 33/01, 60/01, 129/05, 109/ 07, 36/09, 125/08, 36/09, 150/11, 144/12, 123/17, 98/19), članaka 14. i 38. Statuta Grada Delnica SN PGŽ 28/09, 41/09, 11/13, 20/13 – pročišćeni tekst, 6/15, SN GD 1/18, 3/18, 3/18 – pročišćeni tekst, 9/18 i 3/20) te sukladno Odlukama Stožera civilne zaštite RH, Gradsko vijeće Grada Delnica na današnjoj sjednici donosi

**ODLUKU o privremenom oslobađanju plaćanja zakupa poslovnih prostora i javnih površina i komunalne naknade**

**Članak 1.**

Ova Odluka donosi se u izvanrednim okolnostima koje su prouzročene širenjem virusa COVID – 19 te sukladno tome privremenim mjerama Stožera civilne zaštite Republike Hrvatske kojima se propisuju mjere o ograničenju rada pojedinih djelatnosti, a na osnovu Programa potpora poduzetnicima na području Grada Delnica pogođenim pandemijom COVID-19.

**Članak 2.**

Privremeno će se osloboditi od plaćanja zakupa javnih površina u vlasništvu Grada Delnica za razdoblje od 1. travnja 2020. godine do opoziva privremenih mjera Stožera civilne zaštite Republike Hrvatske svi zakupnici javnih površina koji imaju izdana Rješenja za korištenje javne površine u predmetnom razdoblju ili sklopljene Ugovore o zakupu javne površine za 2020. godinu u skladu s Odlukom o davanju u zakup javnih površina u vlasništvu Grada Delnica za postavu privremenih objekata (SN PGŽ 05/03, SN GD 37/09), a na koje se odnose mjere zabrane rada.

**Članak 3.**

Privremeno će se osloboditi od plaćanja zakupa poslovnih prostora u vlasništvu Grada Delnica zakupnici poslovnih prostora kojima se zakup naplaćuje osnovom Odluke o davanju u zakup i kupoprodaju poslovnog prostora u vlasništvu Grada Delnica (SN PGŽ 46/11), a na koje se odnose mjere o ograničenju rada donesene odlukama Stožera civilne zaštite Republike Hrvatske počevši od 1. travnja 2020. godine do opoziva privremenih mjera nadležnih stožera.

**Članak 4.**

Privremeno će se osloboditi od plaćanja komunalne naknade vlasnici odnosno korisnici poslovnih prostora uslužnih djelatnosti koja se naplaćuje osnovom Odluke o komunalnoj naknadi (SN GD 8/18, 8/19 i 9/19), a na koje se odnose mjere o ograničenju rada Stožera civilne zaštite Republike Hrvatske za razdoblje od 1. travnja 2020. godine do opoziva privremenih mjera nadležnih stožera.

**Članak 5.**

Ova Odluka odnosi se na poslovne prostore koji Odlukom Stožera civilne zaštite RH nisu smjeli obavljati svoju djelatnost zbog sprečavanja širenja zaraze virusom COVID – 19 i traje do opoziva navedene Odluke.

**Članak 6.**

Ovlašćuje se Gradonačelnik Grada Delnica da svim poslovnim subjektima na koje se odnosi ova Odluka dostavi Odluku o privremenom oslobađanju od obveza koje su predmet ove Odluke.

**Članak 7.**

Ova Odluka stupa na snagu prvog dana od dana objave u „Službenim novinama Grada Delnica“.

**GRADSKO VIJEĆE GRADA DELNICA**

**Predsjednik**

**Goran Bukovac**